‘जागर’ में जिन देवी-देवताओं को आमन्त्रित किया जाता होता है, वे देवता जिन व्यक्यिं के शरीर में आते हैं, उन्हें ‘डँगरिया’ कहा जाता है। ‘डंगरिया’ जागर का केन्द्रीय पात्र होता है। ‘डँगरिया’ स्त्री या पुरूष में से कोई भी हो सकता है। जिस स्त्री-पुरूष पर देवी-देवता का आवेश पहले पहल होता है, उसे ‘नौताड़’ (नव+अवतार) कहा जाता है। ‘जागर’ के आरम्भ में ‘डँगरिए’ को उनके आसन ‘दुलैंच’ पर बैठने को कहा जाता है। उनके द्वारा स्थान ग्रहण कर लेने के पश्चात् उन्हें तिलक कर आरती उतारी जाती है। इन ‘डंगरियों’ के सम्मुख धूनी प्रज्वलित कर, रखी जाती है तथा सम्पूर्ण ‘जागर’ स्थल झाड़ पोंछ कर शुद्ध किया जाता है। ‘जागरिया’ एवं भगयारों के बैठने का स्थान ‘डंगरियों’ से अलग किन्तु निकट ही होता है। परिवार का मुखिया ‘डंगरियों’ के ठीक सामने बैठता है। परिवार के अन्य सदस्य तथा अन्य भक्तगण मुखिया के ठीक पीछे बैठते हैं।